b'\n_START_ARTICLE_\nPadegamoji kulka\n_START_SECTION_\nPadegamosios kulkos Pirmajame pasauliniame kare\n_START_PARAGRAPH_\nPadegamosios kulkos imtos naudoti Pirmajame pasauliniame kare. Prad\xc5\xbeioje jos buvo u\xc5\xbetaisomos fosforu, ir buvo dar vadinamos d\xc5\xabmin\xc4\x97mis trasuojamosiomis kulkomis, nes u\xc5\xbesidegdavo \xc5\xa1\xc5\xabvio metu ir l\xc4\x97kdamos palikdavo m\xc4\x97lyn\xc4\x85 d\xc5\xabm\xc5\xb3 p\xc4\x97dsak\xc4\x85. Efektyvusis \xc5\xa1i\xc5\xb3 kulk\xc5\xb3 nuotolis buvo tik apie 320 m, nes toliau kulkos l\xc4\x97kdavo be fosforo, kadangi \xc5\xa1is sp\xc4\x97davo i\xc5\xa1degti._NEWLINE_Padegamuosius \xc5\xa1ovinius (vadintus angl. Buckingham ammunition) tiek\xc4\x97 pirmiesiems brit\xc5\xb3 naktiniams naikintuvams, kovojusiems su diri\xc5\xbeabliais, naktimis bombardavusiais Brit\xc5\xb3 salas. Diri\xc5\xbeabliai b\xc5\xabdavo u\xc5\xbepildyti vandeniliu, tod\xc4\x97l jie b\xc5\xabdavo labai jautr\xc5\xabs ugniai (paprastos kulkos pral\xc4\x97kdavo kiaurai nepadegdamos vandenilio). Padegam\xc4\x85sias kulkas naudodavo ir prie\xc5\xa1 mink\xc5\xa1tuosius steb\xc4\x97jimo aerostatus._NEWLINE_Brit\xc5\xb3 Aviacijos korpuse buvo u\xc5\xbedrausta naudoti padegamuosius \xc5\xa1audmenis oro m\xc5\xab\xc5\xa1yje, kai orlaivis kaunasi su kitu orlaiviu. Juos buvo leista naudotis tik oro balionams ar diri\xc5\xbeabliams atakuoti. L\xc4\x97ktuvo, ginkluoto padegamaisiais \xc5\xa1oviniais, pilotas tur\xc4\x97davo ve\xc5\xbeiotis jam skirt\xc4\x85 vado \xc4\xafsakym\xc4\x85, kur b\xc5\xabdavo nurodoma naudoti \xc5\xa1iuos \xc5\xa1ovinius._NEWLINE_JAV kariuomen\xc4\x97 iki \xc4\xafsijungdama \xc4\xaf Pirm\xc4\x85j\xc4\xaf pasaulin\xc4\xaf kar\xc4\x85 naudojo tik paprastas \xc5\xa1vinines kulkas. Kariaudamos JAV \xc4\x97m\xc4\x97 gaminti kelis naujus \xc5\xa1ovini\xc5\xb3 tipus, t\xc5\xb3 tarpe - ir padegamuosius.'